Diari Oficial de la Generalitat Valenciana


Sumari del DOGV 5293, del 03-07-2006 (2006/7702)

ORDE de 15 de juny de 2006, de la Conselleria de Cultura, Educació i Esport, per la qual es convoquen els Premis 2006 de la Comunitat Valenciana a projectes coeducatius que es desenrotllen en qualsevol dels centres docents sostinguts amb fons públics.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5293

Data del DOGV
:   03-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7702


Data del document
:   15-06-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * suport econòmic
    * premi cultural
    * distinció honorífica
    * programa d'ensenyament
    * política educativa

ORDE de 15 de juny de 2006, de la Conselleria de Cultura, Educació i Esport, per la qual es convoquen els Premis 2006 de la Comunitat Valenciana a projectes coeducatius que es desenrotllen en qualsevol dels centres docents sostinguts amb fons públics. [2006/7702]  
La Constitució espanyola establix en l'article 9.2 que correspon als poders públics promoure les condicions perquè la llibertat i la igualtat de l'individu i dels grups en què s'integra siguen reals i efectives, remoure els obstacles que impedisquen o dificulten la seua plenitud i facilitar la participació de tots els ciutadans en la vida política, econòmica, cultural i social. Així mateix, l'article 14 determina que els espanyols són iguals davant de la llei, sense que puga prevaler cap discriminació per raó de naixement, raça, sexe, religió, opinió o qualsevol altra condició o circumstància personal o social.  
L'Estatut d'Autonomia de la Comunitat Valenciana, Llei Orgànica 1/2006, de 10 d'abril, en clara consonància amb el que establix la Constitució, determina en l'article 13.3, que l'actuació de la Generalitat se centrarà primordialment, entre d'altres, en l'àmbit de la igualtat de drets d'hòmens i dones en tots els àmbits, (...) protecció social contra la violència, especialment la violència de gènere. Així mateix, l'article 13.4 establix que la Generalitat, en el marc de les seues competències i per mitjà de la seua organització jurídica, promourà les condicions necessàries perquè els drets socials dels valencians i dels grups i col·lectius en què s'integren siguen objecte d'una aplicació real i objectiva. D'altra banda, la present orde es fonamenta en el títol IV, article 49.26, de l'Estatut d'Autonomia de la Comunitat Valenciana, que atribuïx a la Generalitat competència exclusiva sobre protecció de la dona.  
La desigualtat entre les dones i els hòmens és un fet indiscutible. A pesar dels avanços produïts en els últims anys, encara continua havent-hi un nivell de desigualtat intolerable des de la perspectiva dels valors que inspiren l'orde democràtic, i per això els estats i els organismes internacionals han pres mesures en el sentit d'eradicar la desigualtat de gènere.  
La necessitat d'eliminar les diferències existents entre dones i hòmens requerix l'adopció de mesures raonables i adequades que, partint dels desequilibris que caracteritzen les actuals relacions de gènere, s'encaminen a la superació de la discriminació per raó de sexe tant des d'una perspectiva individual com col·lectiva, amb la finalitat de garantir el dret fonamental a la igualtat de les dones i els hòmens.  
En la infància i l'adolescència s'assenten les bases dels comportaments de l'edat adulta. L'escola és un agent de socialització de gran importància durant les etapes de formació. Per això, la transmissió per part del professorat d'actituds i valors basats en el principi d'igualtat entre dones i hòmens és d'una importància cabdal per a desmuntar les estructures que mantenen i fomenten els estereotips de gènere.  
La interacció entre escola i .societat. permetrà avançar d'una forma definitiva cap a un horitzó en què els alumnes i les alumnes es coresponsabilitzen en l'àmbit públic i domèstic. Preparar xiquetes, xiquets i jóvens per a la societat del futur, en què es desenrotllarà la seua vida adulta, porta inevitablement a la ruptura i superació dels rols educatius actuals.  
La Llei Orgànica 2/2006, de 3 de maig, d'Educació, establix en el títol preliminar els principis i finalitats de l'educació, els quals constituïxen els elements centrals al voltant dels quals ha d'organitzar-se el conjunt del sistema educatiu. Així, els apartats a i b de l'article 1 senyalen el binomi qualitat i equitat com a principis que garantixen la igualtat d'oportunitats, la inclusió educativa i la no discriminació; l'apartat c del mateix article es referix a la transmissió i posada en pràctica de valors que afavorixen la igualtat i que ajuden a superar qualsevol tipus de discriminació; i l'apartat l de l'article 1 incorpora com a principi el desenrotllament de la igualtat de drets i oportunitats i el foment de la igualtat efectiva entre hòmens i dones. Entre les finalitats de l'educació destaca la igualtat efectiva entre hòmens i dones, el reconeixement de la diversitat afectivosexual, així com la valoració crítica de les desigualtats que permeta superar els comportaments sexistes. D'esta manera, s'assumix íntegrament el contingut del que expressa la Llei Orgànica 1/2004, de 28 de desembre, de mesures de protecció integral contra la violència de gènere.  
Coherentment amb tot l'anterior, la disposició addicional 25, referida específicament al foment de la igualtat efectiva entre hòmens i dones, establix que els centres que desenrotllen el principi de coeducació en totes les etapes educatives, seran objecte d'atenció preferent i prioritària en l'aplicació de les previsions recollides en la present llei.  
Així, queden assentats els principis i finalitats per a avançar cap a un sistema coeducatiu en què correspon al consell escolar de centre proposar mesures i iniciatives que afavorisquen la convivència en el centre, la igualtat entre hòmens i dones i la resolució pacífica de conflictes en tots els àmbits de la vida personal, familiar i social, d'acord amb la disposició final primera de Modificació de la Llei Orgànica 8/1985, de 3 de juliol, reguladora del Dret a l'Educació, en la nova redacció de l'article 9.m).  
A més a més, per tal d'assolir els objectius que pretén la Llei 9/2003, de 2 d'abril, per a la igualtat entre dones i hòmens, s'ha de desenrotllar un model d'ensenyament basat en la formació en igualtat entre sexes, el rebuig de tota forma de discriminació i la garantia d'una orientació acadèmica i professional no esbiaixada pel gènere, i hi afegix que des del sistema coeducatiu d'ensenyament es potenciarà la igualtat real de dones i hòmens en totes les seues dimensions curricular, escolar i d'altres.  
D'acord amb eixos supòsits de base, la Llei 9/2003, de 2 d'abril, assenyala com a precepte en l'article 8 que l'administració autonòmica competent en matèria educativa establirà i fomentarà els mecanismes de formació, control i seguiment, adaptats als diferents nivells d'ensenyament (infantil, primari, secundari i universitari) per a implantar i garantir la igualtat de sexes en el sistema educatiu valencià per mitjà de l'aprovació i el seguiment de l'execució de plans anuals de coeducació en cada nivell educatiu.  
En este sentit, el III Pla per a la Igualtat d'Oportunitats entre Hòmens i Dones, aprovat per Acord del Govern de la Generalitat de 10 de juliol del 2001, adoptà com a criteri fonamental que el sistema educatiu exercira un paper de primera magnitud per a corregir les desigualtats per raó de sexe, generades per la diferent assignació de rols i valors a dones i hòmens, i inclou entre les seues accions potenciar l'elaboració de materials curriculars coeducatius i incorporar la coeducació com a criteri de valoració en la concessió d'ajudes, introduir en els continguts de l'ensenyament la perspectiva de gènere en detriment de l'androcentrisme de les matèries, promoure projectes de centre coeducatius, fomentar la reflexió en el professorat en relació amb les .bones pràctiques. coeducatives, obrir el ventall d'opcions professionals per a alumnes, opcions actualment massa esbiaixades pel gènere.  
Tot i reconéixer un avanç considerable en la igualtat, és necessari potenciar un sistema coeducatiu que partisca de l'anàlisi de gènere i fomente actituds, valors i capacitats que contribuïsquen al desenrotllament integral de xiquetes i xiquets, tot aplicant-hi models educatius potenciadors de la diversitat i de la individualitat, a partir de la construcció de la pròpia identitat personal sense condicionaments de gènere.  
En este sentit, els decrets que establixen el currículum de la Comunitat Valenciana disposen que la igualtat entre les dones i els hòmens ha de figurar en les diferents àrees, matèries, àmbits i mòduls de l'educació preescolar i de tots els ensenyaments escolars.  
El Consell Escolar Valencià, òrgan que contribuïx al desenrotllament i el manteniment d'una societat més justa, lliure i igualitària en què no es discrimine ni físicament ni psicològicament els seus integrants per raons de sexe, inclou entre les seues competències per iniciativa pròpia impulsar accions que remoguen els obstacles per a una igualtat real i efectiva entre dones i hòmens. Per això, el Consell Escolar Valencià aborda la coeducació en un sentit ampli que implica el sistema educatiu reglat i l'àmbit no formal d'aprenentatge de l'alumnat.  
El Consell Escolar Valencià ha establit per a totes les etapes i nivells educatius un conjunt d'actuacions de sensibilització de la comunitat escolar en matèria coeducativa, tant per a potenciar l'elaboració de projectes coeducatius, materials didàctics coeducatius i la seua difusió, o la correcció dels actuals, com per a generar estratègies adreçades a eradicar el sexisme entés com una discriminació que atenta contra la integritat de la persona en els seus plans psicològic, físic i sexual, per l'única raó de pertànyer a l'un o a l'altre sexe biològic, o fomentar la reflexió en el professorat en relació amb les .bones pràctiques. coeducatives.   
Per tot això, i conforme disposa l'article 35 de la Llei 5/1983, de 30 de desembre, de Govern Valencià,  
ORDENE  
Primer. Objecte  
L'objecte d'esta orde és de convocar, a través del Consell Escolar Valencià, els Premis 2006, de la Comunitat Valenciana a projectes coeducatius que es desenrotllen en qualsevol dels centres docents sostinguts amb fons públics durant un curs escolar, així com aprovar les bases que figuren en l'annex I i els models de sol·licitud que figuren en els annexos II, III i IV, pels quals es regix la convocatòria.  
Segon. Concessió dels Premis  
La resolució i notificació dels Premis es realitzarà abans del 30 de novembre del 2006.  
Tercer. Finançament  
Els Premis comptaran amb una dotació màxima de 21.000 €, la qual serà pagada a través de la línia de subvenció T6018000, capítol IV, programa 422.70, del pressupost de la Generalitat corresponent a l'any 2006.  
DISPOSICIONS FINALS  
Primera  
Es delega en el president del Consell Escolar Valencià la facultat de resoldre la convocatòria i concedir els Premis, i se l'autoritza per a adoptar les mesures oportunes per al compliment i el desenrotllament d'esta orde i per a resoldre totes les incidències que es plantegen en la seua interpretació i execució.  
Segona  
La present orde produirà efectes des de l'endemà de la publicació en el Diari Oficial de la Generalitat.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar recurs potestatiu de reposició o directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició s'ha d'interposar davant del conseller de Cultura, Educació i Esport en el termini d'un mes des de l'endemà de la publicació.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.  
València, 15 de juny de 2006  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Bases per a la concessió dels Premis 2006 de la Comunitat Valenciana a projectes coeducatius que es desenrotllen en qualsevol dels centres docents sostinguts amb fons públics.  
Primera. Objectius  
. Incentivar el professorat en exercici perquè presente el projecte coeducatiu que està desenrotllant en un cicle o nivell o en una etapa, el qual repercutix en la programació didàctica, en el desenrotllament del currículum i en els materials didàctics.  
. Promoure la consolidació d'equips docents que desenrotllen .bones pràctiques. coeducatives.  
. Fomentar models coeducatius de programació didàctica que desenrotllen els corresponents currículums de la Comunitat Valenciana, així com materials didàctics coeducatius innovadors que afavorisquen els processos d'ensenyament i aprenentatge i la millora contínua de l'educació.  
. Promoure la col·laboració entre el consell escolar, claustre, associació o associacions de pares i mares, i associacions d'alumnes del centre, i el professorat que desenrotlle el projecte educatiu.  
. Incentivar les innovacions en l'organització i gestió del centre per al desenrotllament del projecte coeducatiu.  
. Estimular la cooperació amb altres institucions governamentals o no governamentals per a impulsar actuacions preventives encaminades a disminuir l'efecte dels factors socioculturals que es concreten en aprenentatges deterministes en forma de models de masculinitat i feminitat estereotipats i sexistes.  
Segona. Premis  
2.1. En la present convocatòria s'establixen les següents modalitats i premis:  
. Modalitat Infantil i Primària: Projecte coeducatiu que incloga materials i programacions didàctiques sobre el desenrotllament del currículum de la Comunitat Valenciana d'alguna de les àrees, matèries, nivells i cicles de l'Educació Infantil o Primària, i sobre l'atenció a la diversitat de l'alumnat i la tutoria.   
. Un primer premi de 6.000 € .  
. Un segon premi de 3.000 €.  
. Un tercer premi de 1.500 €.  
. Modalitat Educació Secundària Obligatòria. Projecte coeducatiu que incloga materials i programacions didàctiques sobre el desenrotllament del currículum de la Comunitat Valenciana d'alguna de les àrees, matèries, nivells i cicles de l'Educació Secundària, i sobre l'atenció a la diversitat de l'alumnat i la tutoria.  
. Un primer premi de 6.000 €.  
. Un segon premi de 3.000 €.  
. Un tercer premi de 1.500 €.  
2.2. A més a més, es podran concedir mencions honorífiques, sense dotació econòmica, si la qualitat dels treballs presentats i no premiats ho permet, a juí del jurat.  
2.3. El jurat podrà declarar desert algun dels premis.   
Tercera. Destinataris  
3.1. Destinataris. Es podrà participar en la convocatòria en equip o individualment.  
a) El personal docent que està en actiu o que exercix funcions de suport escolar en centres docents sostinguts amb fons públics de la Comunitat Valenciana i que impartisquen Educació Infantil, Educació Primària, Educació Secundària Obligatòria, Batxillerat i Cicles Formatius de Formació Professional o programes de Formació Permanent d'Adults (FPA).  
b) El personal laboral o els funcionaris d'administració especial que realitzen funcions de suport escolar en centres docents dependents de la Conselleria de Cultura, Educació i Esport.  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura, Educació i Esport.  
3.2. Requisits.  
a) Les persones que participen en la convocatòria, abans de finalitzar el termini de presentació de sol·licituds, hauran de complir els requisits que establixen els articles 3, 11 i 13.2 de la Llei 38/2003, de 17 de novembre, General de Subvencions (BOE del 18 de novembre del 2003).  
b) Així mateix, hauran d'acreditar els requisits mitjançant declaració responsable, tal com preveu l'article 13.7 de l'esmentada Llei. Amb eixa finalitat, podran utilitzar el model que figura en l'annex V.  
c) D'acord amb l'article 14.1, e), de l'esmentada Llei, hauran d'acreditar abans que es dicte la proposta de resolució de concessió que estan al corrent en el compliment de les seues obligacions tributàries i davant la Seguretat Social.  
Quarta. Condicions de participació  
4.1. Les persones que opten a estos Premis podran presentar-se a qualssevol de les dues modalitats i etapes educatives assenyalades en esta convocatòria.  
4.2. Les persones que desitgen participar-hi, hauran de presentar el projecte coeducatiu elaborat d'acord amb les característiques que figuren en la base quinta, el qual ha de desenrotllar-se durant el curs 2005-2006 en un centre docent sostingut amb fons públics d'Educació Infantil i Primària o d'Educació Secundària.  
4.3. Els treballs hauran de ser originals i inèdits; es podran presentar en qualsevol dels idiomes oficials de la Comunitat Valenciana i en qualsevol suport.  
4.4. No hi podran participar aquelles persones que hagen rebut un Premi en la convocatòria 2005 a la innovació educativa. Així mateix, no hi podran participar aquells treballs que es presenten a la convocatòria de Premis 2006 de la Comunitat Valenciana a la integració de temes transversals en el currículum.  
4.5. No podran presentar-s'hi, igualment, tesis doctorals ni els treballs adreçats a obtindre la suficiència investigadora.  
4.6. La presentació dels treballs suposa l'acceptació expressa de les bases de la present convocatòria.  
Quinta. Característiques dels treballs  
5.1. Tots els treballs que opten a estos Premis indicaran expressament la modalitat per la qual es presenten, i concretaran, segons pertoque, el tipus de centre, el perfil de l'alumnat, el curs, cicle, etapa, nivell i les àrees i matèries dels ensenyaments no universitaris als quals va dirigit.  
5.2. Els projectes coeducatius que s'hi presenten han d'estar integrats en la planificació del centre docent, per la qual cosa s'adjuntaran els acords explícits del claustre i del consell escolar adoptats en el curs 2005-2006 en relació amb el seu procés de desenrotllament, aplicació pràctica i avaluació.  
5.3. Tots els treballs que opten a estos Premis concretaran les línies d'acció tutorial desenrotllades per a la realització del projecte coeducatiu.  
5.4. Les programacions didàctiques contemplaran, si més no, els apartats següents:  
a. Adequació dels objectius generals de l'àrea i matèria al cicle o curs corresponent, així com s'indicaran els objectius que s'han pretés.  
b. Continguts, diferenciant entre continguts bàsics i continguts complementaris, per a assolir els objectius assenyalats.  
c. Organització dels continguts que permeta l'atenció a la diversitat de l'alumnat per oferir la gradació de l'aprenentatge en diferents nivells.  
d. Metodologia.  
e. Materials didàctics presentats com a taller didàctic, com a unitats didàctiques o experiències pràctiques, sempre de manera integrada en el currículum corresponent. Estos materials contindran:  
< Guia per al professorat amb orientacions sobre els objectius, els continguts que s'han de treballar, la distribució, si fa al cas, en blocs o unitats didàctiques; referència a les activitats que s'han de desenrotllar, metodologia didàctica, avaluació, així com la bibliografia utilitzada.  
< Material per a l'alumnat.  
f. Adequació dels criteris d'avaluació al cicle o curs.  
Sexta. Tramitació de sol·licituds  
6.1. Sol·licituds  
Les persones o equips que desitgen prendre part en la convocatòria formularan les sol·licituds adreçades al president del Consell Escolar Valencià, segons el model que figura en l'annex II, quan la sol·licitud es realitze a títol individual, o segons el model dels annexos III i IV quan la presente un grup.  
6.2. Documentació  
La sol·licitud s'acompanyarà dels documents següents:  
. El treball que es presente (original i dues còpies) a esta convocatòria haurà de respectar sempre les condicions assenyalades en la base quarta i les característiques que figuren en la base quinta. El format que s'utilitze haurà de facilitar-ne la possible difusió o publicació.  
. Memòria descriptiva del treball (original i dues còpies), amb un màxim de 10 folis, on es reflectisquen les dades següents: persona o equip de persones que han realitzat el treball, justificació, objectius, bibliografia; esquema de la programació didàctica de l'àrea o matèria corresponent, en què s'especificaran els apartats de la programació que desenrotlla el material didàctic amb referència al cicle o nivell corresponent, bibliografia utilitzada. S'adjuntarà esta memòria també en suport informàtic (format Word).  
. Certificats de les actes del claustre i del consell escolar en què figuren els acords adoptats en relació amb l'aprovació del projecte coeducatiu, el seu desenrotllament pràctic i la seua avaluació. Tot això, referit al curs 2005-2006.  
. Certificat, nomenament o nòmina de l'any 2005 que acredite que totes les persones participants complixen els requisits establits en la base tercera de la convocatòria.  
. Fotocòpia compulsada del DNI o NIF.  
. Declaració responsable a què es referix la base tercera (segons model de l'annex V).  
6.3. Lloc de presentació  
Les sol·licituds es presentaran en el Registre General de la Conselleria de Cultura, Educació i Esport (avinguda Campanar, 32, València 46268) o a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu.  
Els participants que no presenten directament sol·licitud en el Registre General de la Conselleria de Cultura, Educació i Esport, comunicaran el lloc de presentació de la sol·licitud al fax del Consell Escolar Valencià (280824332).  
6.4. Termini de presentació  
El termini de presentació finalitzarà a les 24 hores del dia 30 de setembre del 2006.  
Sèptima. Procés per a la concessió dels premis  
7.1. Jurat de selecció:  
La Secretaria Tècnica Administrativa del Consell Escolar Valencià, com a òrgan instructor, facilitarà els treballs presentats perquè siguen examinats i avaluats per un jurat de selecció constituït per:  
. President:   
El president del Consell Escolar Valencià, que podrà delegar en el vicepresident.  
. Vocals:  
. La presidenta de la Comissió de Coeducació del Consell Escolar Valencià.  
. Dos membres del Consell Escolar Valencià.  
. Dues persones designades per la Direcció General d'Ensenyament.  
. Una persona de reconegut prestigi en l'àmbit de la coeducació designada pel president del Consell Escolar Valencià.  
. Una persona designada per la Direcció General de la Dona.  
. La tècnica en educació del Consell Escolar Valencià.  
. Secretaria:  
La Secretaria Tècnica Administrativa del Consell Escolar Valencià.  
A les reunions del jurat podrà assistir una persona en representació de cada un dels sindicats que formen part de la Mesa Sectorial d'Educació, els quals tindran veu, però no vot.  
El jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.  
7.2. Criteris de valoració  
7.2.1. Per a valorar els treballs presentats serà condició necessària l'estricte compliment de la base V d'esta convocatòria.  
7.2.2. Així mateix, per a la valoració dels treballs presentats serà condició necessària la coherència amb el corresponent currículum de la Comunitat Valenciana.  
7.2.3. El Jurat de Selecció valorarà els projectes coeducatius tenint en compte els següents criteris:  
a) Qualitat i rigor del treball pel seu disseny pedagògic, interés didàctic, originalitat, concreció dels objectius plantejats, seguiment de la seua aplicació pràctica i coherència interna.  
b) Implicació de la comunitat educativa a través del consell escolar, el claustre, l'associació o associacions de pares i mares, i les de l'alumnat del centre i el professorat que han desenrotllat el projecte coeducatiu.  
c) Caràcter innovador pel seu contingut, metodologia o ús didàctic de les tecnologies de la informació i de la comunicació.  
d) La seua rellevància en relació amb els aspectes d'especial consideració indicats en la convocatòria.  
e) La seua rellevància en relació amb el total del currículum de referència.  
f) Rellevància de l'acció tutorial desenrotllada per a la realització del projecte coeducatiu.  
g) Organització dels continguts que permeta facilitar l'atenció a la diversitat de l'alumnat per oferir la gradació de l'aprenentatge en diferents nivells.  
h) Foment de procediments, habilitats i actituds en l'alumnat.  
i) Adequació del projecte coeducatiu desenrotllat a l'organització i gestió del centre docent.  
j) Foment de la cooperació amb altres institucions governamentals o no governamentals per a disminuir l'efecte dels factors socioculturals que determinen l'aprenentatge de models de masculinitat i feminitat estereotipats i sexistes.  
k) Avaluació de l'aplicació del projecte coeducatiu i valoració de resultats.  
l) Facilitat perquè el projecte coeducatiu de centre presentat puga ser publicat i difós.  
Octava. Resolució de la convocatòria  
8.1. Una vegada realitzat el procés de selecció, el Jurat elevarà, per mitjà de la Secretaria Tècnica Administrativa del Consell Escolar Valencià, la proposta per a la concessió dels Premis al president del Consell Escolar Valencià, qui resoldrà la convocatòria per delegació del conseller.  
8.2. La relació dels projectes coeducatius de centre premiats, amb l'especificació dels noms de les autores o autors i les dotacions econòmiques que corresponguen a cada un dels premiats, es publicarà al Diari Oficial de la Generalitat.  
8.3. Les decisions del jurat seran inapel·lables.  
D'acord amb l'article 42.4, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener, el termini màxim per a resoldre i notificar la present convocatòria és de sis mesos des de la data d'efectes de la convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.  
Novena. Pagament dels premis  
9.1. El pagament de l'import corresponent als Premis es realitzarà, a partir de la resolució, per transferència bancària a nom de l'autora o autor si el projecte presentat és individual, o a nom de les diferents autores o autors si és d'un grup i així s'indica expressament en la sol·licitud. En este cas, la quantia del Premi es distribuirà entre els autors o autores en el percentatge indicat en la seua presentació, havent de facilitar les dades bancàries de tots els autors o autores.  
9.2. Els Premis estaran subjectes a la retenció fiscal, d'acord amb el que establixen els articles 29 i 43 del Reial Decret 27/2003, de 10 de gener, i l'article 29 del Reglament de l'Impost sobre la Renda de les Persones Físiques, aprovat pel Reial Decret 1775/2004, de 30 de juliol (BOE 04-08-2004).  
9.3. Qualsevol alteració de les condicions que s'han tingut en compte per a la concessió dels Premis, podrà modificar la resolució de concessió.  
9.4. Així mateix, la percepció dels Premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE del dia 18).  
9.5. Seran també d'aplicació els articles 36, 37, 40.1, 52 i següents de la Llei 38/2003, de 17 de novembre, General de Subvencions, que regula la invalidesa de la concessió, les causes i les obligacions de reintegrament dels premis concedits, així com les infraccions corresponents.  
Deu. Certificació  
L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.94), en el seu apartat quinze, considera les activitats d'innovació educativa com una modalitat de formació. En conseqüència, a cada un dels autors o autores dels materials premiats se'ls certificarà 100 hores.  
Onze. Propietat intel·lectual  
Les autores o autors dels treballs premiats es comprometen a cedir gratuïtament i per escrit els drets de reproducció, distribució, comunicació pública i traducció en l'àmbit territorial de l'Estat espanyol, pel període d'un any, en règim d'exclusivitat.  
El document de cessió s'ajustarà al model que figura com a annex VI. L'incompliment d'esta obligació donarà lloc a deixar sense efecte la resolució de concessió del premi i, si fa al cas, al reintegrament amb exigència de l'interés de demora.  
La Conselleria de Cultura, Educació i Esport es reserva el dret a la reproducció total o parcial dels treballs premiats, així com a guardar-ne un exemplar per al seu depòsit en el Consell Escolar Valencià. Amb la finalitat única de divulgar i publicar els treballs en llibres, catàlegs, cartells, guies o un altre tipus de suport que edite o produïsca el Consell Escolar Valencià, i a través del seu portal electrònic http//www.consejoescolarvalenciano.org, este òrgan podrà publicar els treballs íntegrament, resumits o en part, en qualsevol idioma, fent-hi constar l'autoria.  
La reserva dels drets de publicació no implica cap compromís d'edició per a la Conselleria de Cultura, Educació i Esport.